钦定古今图书集成/明伦汇编/氏族典/第406卷 > 吕好问
## 钦定古今图书集成/明伦汇编/氏族典/第406卷 > 吕好问

按《宋史吕好问传》：“好问，字舜徒，希哲子也。以荫补官。
崇宁初，治党事，好问以元祐子弟坐废。靖康元年，以
荐召为左司谏，擢御史中丞。疏蔡京过恶，乞投海外，
黜朋附之尤者，以厉其馀。又建白削王安石王爵，正
神宗配飨湔元符上书获谴者，章前后数十上。每奏
对，帝虽当食，辄使毕其说。时金人既退，大臣不复顾”
虑。好问言“御敌之备，当速讲求。”及边警急，好问请亟
集沧、滑、邢、相之戍，以遏奔冲，而列勤王之师于畿邑。
疏上不省。已而金人立张邦昌，以好问为事务官，好
问仍行旧职，文书称“靖康二年。”高宗即位，除尚书右
丞。侍御史王宾论好问尝污伪命，好问力求去，除资
政殿学士、知宣州，提举洞霄宫，避地卒于桂州。子本、
中揆、中弸、中用、中忱、中。孙祖谦、祖俭。